รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ ซึ่งได้รับการแต่งตั้งจากคณะกรรมการบริษัท ประกอบด้วยกรรมการอิสระ
จำนวน 3 ท่าน ดังนี้

1.  ดร.ถกล นันธิราภากร ประธานกรรมการตรวจสอบ

2.  ดร.โสตถิธร มัลลิกะมาส กรรมการตรวจสอบ

3.  นางสาววรนุช สุไพบูลย์พิพัฒน์ กรรมการตรวจสอบ

คณะกรรมการตรวจสอบมีหน้าที่และรับผิดชอบในการสอบทานรายงานทางการเงินของบริษัท
ให้มีการรายงานทางการเงินอย่างถูกต้องและเปิดเผยอย่างเพียงพอ
มีระบบควบคุมภายในและการตรวจสอบภายในที่เหมาะสมและมีประสิทธิผล
มีการปฏิบัติงานเป็นไปตามกฎหมายและข้อกำหนดที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชีของบริษัท
พิจารณาการเปิดเผยข้อมูลของบริษัทให้มีความถูกต้อง ครบถ้วน และมีการปฏิบัติงานอย่างเป็นอิสระ
โดยมีนางสาวปวรวรรณ สายพันธุ์ เป็นเลขานุการคณะกรรมการตรวจสอบ
ปฏิบัติหน้าที่ภายใต้ขอบเขตหน้าที่ และความรับผิดชอบตามกฎบัตรคณะกรรมการตรวจสอบ

ในระหว่างปี 2557 คณะกรรมการตรวจสอบได้จัดให้มีการประชุมรวม 5 ครั้ง
โดยเป็นการประชุมในฐานะบริษัทจำกัด 2 ครั้ง และฐานะบริษัทมหาชนจำกัด 3 ครั้ง
ซึ่งกรรมการตรวจสอบทั้ง 3 ท่านได้เข้าร่วมประชุมอย่างพร้อมเพรียงกัน
และคณะกรรมการตรวจสอบได้มีการประชุม หารือแลกเปลี่ยนข้อคิดเห็นกับผู้บริหาร
ผู้ตรวจสอบภายในและผู้สอบบัญชีในเรื่องที่เกี่ยวข้อง โดยมีสาระสำคัญสรุปได้ดังนี้

1.  การสอบทานงบการเงินของบริษัทรายไตรมาสและประจำปี 2557
    คณะกรรมการตรวจสอบได้สอบทานงบการเงินรายไตรมาสและประจำปี
    โดยได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้อง ครบถ้วน
    การปฏิบัติตามมาตรฐานการบัญชีที่รับรองทั่วไป
    และมีการปฏิบัติตามข้อกำหนดของสำนักคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย อย่างถูกต้องตามที่ควรในสาระสำคัญ
    รวมทั้งมีการเปิดเผยข้อมูลอย่างเพียงพอ ครบถ้วน และเชื่อถือได้
    เพื่อนำเสนอคณะกรรมการบริษัทพิจารณาอนุมัติ

2.  การสอบทานและประเมินความเพียงพอของระบบควบคุมภายใน
    คณะกรรมการตรวจสอบได้สอบทานระบบควบคุมภายใน
    และการติดตามผลการตรวจสอบที่มีประสิทธิผล
    โดยได้รับรายงานจากผลการตรวจสอบทุกไตรมาสที่จัดทำโดยผู้ตรวจสอบภายใน จาก บริษัท
    เอส พี ออดิท จำกัด
    เพื่อประเมินความเพียงพอของระบบควบคุมภายในที่จะส่งเสริมให้บรรลุวัตถุประสงค์
    ทั้งในด้านประสิทธิผลและประสิทธิภาพในการดำเนินงาน
    ความเชื่อถือได้ของรายงานทางการเงินและการปฏิบัติตามกฎระเบียบและนโยบายบริษัท

3.  การสอบทานและพิจารณารายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ รวมถึงการเปิดเผยข้อมูลรายการดังกล่าว
    ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    คณะกรรมการตรวจสอบมีความเห็นว่า รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัท รวมทั้งมีการเปิดเผยข้อมูลอย่างถูกต้อง
    ครบถ้วนและเพียงพอ เป็นไปตามหลักการกำกับดูแลกิจการที่ดี

4.  การสอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์
    กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย
    และกฎหมายที่เกี่ยวข้องกับการดำเนินธุรกิจของบริษัท รวมถึงการปฏิบัติตามข้อกำหนดของบริษัท
    และข้อผูกพันที่บริษัทมีไว้กับบุคคลภายนอก ซึ่งคณะกรรมการตรวจสอบ
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดของตลาดหลักทรัพย์
    และหน่วยงานที่เกี่ยวข้อง

5.  การพิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2557
    เพื่อนำเสนอต่อคณะกรรมการบริษัท ให้ขออนุมัติจากที่ประชุมผู้ถือหุ้น ประจำปี 2557
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอแต่งตั้ง นายประวิทย์ วิวรรณธนานุตร์
    ผู้สอบบัญชีรับอนุญาตเลขที่ 4917 นายบรรจง พิชญประสาธน์ ผู้สอบบัญชีรับอนุญาตเลขที่ 7147
    นายเทิดทอง เทพมังกร ผู้สอบบัญชีรับอนุญาตเลขที่ 3787 หรือนายไกรสิทธิ์ ศิลปะมงคลกุล
    ผู้สอบบัญชีรับอนุญาตเลขที่ 9429 แห่งบริษัท พีวี ออดิท จำกัด เป็นผู้สอบบัญชีประจำปี 2557

คณะกรรมการตรวจสอบ มีความเห็นว่า ในรอบปี 2557
บริษัทมีระบบการกำกับดูแลกิจการและมีการควบคุมภายในที่เหมาะสม
การจัดทำรายงานทางการเงินแสดงข้อเท็จจริงในส่วนที่เป็นสาระสำคัญครบถ้วน
ถูกต้องตามมาตรฐานการบัญชีที่รับรองทั่วไป
และการเปิดเผยข้อมูลเป็นไปตามกฎหมายและข้อกำหนดที่เกี่ยวข้อง
มีการบริหารความเสี่ยงที่อยู่ในระดับที่ยอมรับได้ และมีการปฏิบัติตามกฎหมาย
ข้อกำหนดและข้อผูกพันต่างๆ และมีการเปิดเผยรายการที่เกี่ยวโยงกันอย่างถูกต้อง
โดยคณะกรรมการตรวจสอบ
และฝ่ายบริหารได้ให้ความสำคัญอย่างยิ่งต่อการดำเนินงานที่สอดคล้องและอยู่ภายใต้ระบบการกำกับดูแลกิจการที่ดี
ไม่พบรายการผิดพลาดที่มีสาระสำคัญที่จะกระทบฐานะการเงินของบริษัท
มีการพัฒนาปรับปรุงระบบการปฏิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง
ตลอดจนการปฏิบัติงานที่เป็นไปตามระเบียบของสำนักงานคณะกรรมการกำกับหลักทรัพย์
และตลาดหลักทรัพย์ ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับการดำเนินธุรกิจของบริษัท

[]

....................................................

  ( ดร.ถกล นันธิราภากร )

ประธานกรรมการตรวจสอบ